În data de 7 iunie 2019, ora 17 a avut loc întâlnirea de 10 ani a specializării Controlul şi expertiza produselor alimentare (CEPA) - promoţia 2009 (prima promoţie Bologna) din cadrul Facultăţii de Inginerie Alimentară, Turism şi Protecţia Mediului. La întâlnire au participat doamna Rector Prof. dr. ing. ec. Ramona Lile, prodecan Conf. dr. ing. Ioan Calinovici, director departament Conf. dr. ing. Monica Lungu, decanii facultăţii din perioada 2005-2008, Prof. dr. chim. Nicolae Dincă şi din perioada 2008-2009, Prof. dr. ing. Bujor Pancan precum şi îndrumătorul de an Şef lucrări dr. ing. Ionel Popescu-Mitroi.

Într-o atmosferă de sărbătoare, după ce s-a strigat catalogul, absolventii CEPA şi-au prezentat împlinirile atât din viaţa de familie cât şi din cariera profesională, aducându-şi aminte de “nazdravăniile” din timpul facultăţii dar şi de anumiţi profesori, socotiţi la vremea aceea “mai dificili”, dar reevaluaţi acum, care au stat la baza zidirii lor profesionale. După prezentarea absolvenţilor, cadrele didactice au fost “provocate” de organizatoarea evenimentului, doamna ing. Claudia Paven, sa-şi prezinte realizările profesionale, împlinirile din viaţa de familie în timpul scurs de la ultima revedere.

Diplomele aniversare Alumni au fost înmânate de către îndrumătorul de an Şef lucrări dr. Ionel Popescu-Mitroi fiecărui absolvent prezent la întâlnire.

La final, absolventii au pregătit o surpriză, un tort sub forma de carte cu numele specializării, care a fost devorat împreună cu cadrele didactice, s-au făcut poze de grup, a fost o socializare intensă din care fiecare și-a luat porția de energie pozitivă.

Ne-am bucurat cu toţii de această minunată revedere, deopotrivă absolvenţi şi cadre didactice şi ne-am fagăduit unii altora că vom participa în aceiaşi formula, cu voia lui Dumnezeu, la întâlnirea de 20 ani.